Peter úgy döntött, hogy nem lép zsoké apja nyomdokaiba, inkább autóversenyző lesz. Pályája kezdetén, 1962-ben egy Lotus 7-sel versenyzett. 1965-től a Formula-3 mezőnyének tagja volt. 1969-ben a frissen létrehozott Formula 5000-es kategóriában indult. Egy félig gyári McLarennel versenyezve megnyerte a bajnokságot, majd 1970-ben megvédte címét. Addigra azonban már elindult néhány Formula–1-es versenyen is, mert Bruce McLaren halála után kisegítőként beválogatták a McLaren csapatba. 1970-ben egy futamon sikerült pontszerző helyen végeznie, 1971-ben azonban a McLarennel egyszer sem. Ekkor szerződött át a BRM-hez, és aratta híres győzelmét Olaszországban. Mindössze egy századmásodperccel verte meg Ronnie Petersont. Gethin később megnyerte a Formula–2-es autók Pau-i Nagydíját, s 1977-ig a Formula 5000-es mezőnyben versenyzett.